title: Provedbena uredba Komisije (EU) 2020/2003 оd 7. prosinca 2020. o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom

text:
                  8.12.2020

                  HR

                  Službeni list Europske unije

                  L 412/29

         PROVEDBENA UREDBA KOMISIJE (EU) 2020/2003
         оd 7. prosinca 2020.
         o izmjeni Uredbe Vijeća (EZ) br. 1210/2003 o određenim posebnim ograničenjima gospodarskih i financijskih odnosa s Irakom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 1210/2003 od 7. srpnja 2003. o određenim posebnim ograničenjima gospodarskih i financijskih odnosa s Irakom i stavljanju izvan snage Uredbe (EZ) br. 2465/96 (1), a posebno njezin članak 11. točku (b),
         budući da:

                     (1)

                     U Prilogu III. Uredbi (EZ) br. 1210/2003 navode se javna tijela, društva i agencije te fizičke i pravne osobe, tijela i subjekti prijašnje iračke vlade na koje se na temelju te uredbe odnosi zamrzavanje sredstava i ekonomskih izvora koji su se 22. svibnja 2003. nalazili izvan Iraka.

                     (2)

                     U Prilogu IV. Uredbi (EZ) br. 1210/2003 navode se fizičke i pravne osobe, tijela ili subjekti povezani s režimom bivšeg predsjednika Saddama Husseina na koje se odnosi zamrzavanje sredstava i gospodarskih izvora te zabrana stavljanja na raspolaganje sredstava ili gospodarskih izvora.

                     (3)

                     Odbor za sankcije Vijeća sigurnosti Ujedinjenih naroda odlučio je 1. prosinca 2020. izbrisati jednu osobu i 11 subjekata s popisa osoba i subjekata na koje treba primijeniti zamrzavanje sredstava i ekonomskih izvora.

                     (4)

                     Priloge III. i IV. Uredbi (EZ) br. 1210/2003 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilozi III. i IV. Uredbi (EZ) br. 1210/2003 mijenjaju se kako je navedeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. prosinca 2020.

                  Za Komisiju,

                  u ime predsjednice,

                  Glavni direktor

                  Glavna uprava za financijsku stabilnost, financijske usluge i uniju tržišta kapitala

            (1)  SL L 169, 8.7.2003., str. 6.

            PRILOG
            Prilozi III. i IV. Uredbi (EZ) br. 1210/2003 mijenjaju se kako slijedi:

                        (1)

                        U Prilogu III. brišu se sljedeći unosi:

                                    „36.

                                    FACTORY OF MANUFACTURING SPARE PARTS FOR AGRICULTURAL MACHINERY. Adresa: Karh - Otaefia, pored Steel Bridge, Baghdad, Iraq.”

                                    „94.

                                    NATIONAL ENTERPRISE FOR EQUIPMENT MARKETING AND MAINTENANCE. Adresa: P.O. Box 12014, Al-Daura, Bayaa, Baghdad, Iraq.”

                                    „108.

                                    SARCHINAR STATE CEMENT ENTERPRISE. Adresa: P.O. Box 1, Sarchina, Sulaimaniya, Iraq.”

                                    „118.

                                    STATE COMPANY FOR MACHINERY (alias GENERAL ESTABLISHMENT FOR MACHINERY AND IMPLEMENT REPAIR). Adrese: (a) Sara Camp, P.O. Box 2218, Baghdad, Iraq; (b) P.O. Box 12050, Al-Doura, Baghdad, Iraq.”

                                    „133.

                                    STATE ENTERPRISE FOR DRINKS AND MINERAL WATER (alias STATE ENTERPRISE FOR SOFT & ALCOHOLIC DRINKS). Adrese: (a) P.O. Box 5689, Sara Khatoon Camp, Baghdad, Iraq; (b) P.O. Box 2108, Al-Za'afaraniya, Baghdad, Iraq.”

                                    „152.

                                    STATE ENTERPRISE FOR TEXTILE AND SPINNING PRODUCTS IMPORTING AND DISTRIBUTION (alias STATE ORGANISATION FOR TEXTILE INDUSTRIES). Adrese: (a) Al Zawria Building, Al Hindiya, P.O. Box 5856, Baghdad, Iraq; (b) P.O. Box 5817, Al-Nidhal St., Baghdad, Iraq.”

                                    „176.

                                    STATE ORGANISATION FOR CHEMICAL INDUSTRIES. Adresa: Jumhiriya St., Khullani Square, P.O. Box 5424, Baghdad, Iraq.”

                                    „179.

                                    STATE ORGANISATION FOR ENGINEERING INDUSTRIES. Adrese: (a) Ministry of Industry Building, Al Nidal St., P.O. Box 5614, Baghdad, Iraq; (b) P.O. Box 3093, Tayaran Square, Baghdad, Iraq.”

                                    „188.

                                    STATE ORGANISATION FOR TECHNICAL INDUSTRIES. Adresa: Khullani St., Baghdad, Iraq.”

                                    „192.

                                    STATE STEEL PIPES COMPANY. Adresa: P.O. Box 352, Um Qasr, Basrah, Iraq.”

                                    „200.

                                    SULAIMANIYAH SUGAR STATE COMPANY (alias SULAIMANIYA SUGAR STATE ENTERPRISE). Adresa: P.O. Box 5, Sulaimaniyah, Iraq.”

                        (2)

                        U Prilogu IV. briše se sljedeći unos:

                                    „35.

                                    IME: Muhammad Mahdi Al-Salih DATUM ROĐENJA/MJESTO ROĐENJA: 1947. ili 1949., upravna jedinica al-Anbar DRŽAVLJANSTVO: Iračanin OSNOVA: REZOLUCIJA VS UN-a 1483: ministar trgovine, od 1987. do 2003.; šef Kabineta predsjednika, sredinom 1980-ih.”


title: Provedbena Uredba Komisije (EU) 2019/1872 оd 7. studenoga 2019. o izmjeni Priloga I. Uredbi (EZ) br. 798/2008 u pogledu unosa za Japan na popisu trećih zemalja, državnih područja, zona ili kompartmenta iz kojih je dopušten uvoz određenih proizvoda od peradi u Uniju ili njihov provoz kroz Uniju (Tekst značajan za EGP)

text:
                  8.11.2019

                  HR

                  Službeni list Europske unije

                  L 289/47

         PROVEDBENA UREDBA KOMISIJE (EU) 2019/1872
         оd 7. studenoga 2019.
         o izmjeni Priloga I. Uredbi (EZ) br. 798/2008 u pogledu unosa za Japan na popisu trećih zemalja, državnih područja, zona ili kompartmenta iz kojih je dopušten uvoz određenih proizvoda od peradi u Uniju ili njihov provoz kroz Uniju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (1), a posebno njezin članak 8. uvodnu rečenicu, članak 8. točku 1. prvi podstavak, članak 8. točku 4. i članak 9. stavak 4.,
         uzimajući u obzir Direktivu Vijeća 2009/158/EZ od 30. studenoga 2009. o uvjetima zdravlja životinja kojima se uređuje trgovina peradi i jajima za valenje unutar Zajednice i njihov uvoz iz trećih zemalja (2), a posebno njezin članak 23. stavak 1.,
         budući da:

                     (1)

                     Uredbom Komisije (EZ) br. 798/2008 (3) utvrđeni su zahtjevi za veterinarsko certificiranje peradi i proizvoda od peradi („proizvodi”) za uvoz u Uniju i provoz kroz Uniju, uključujući skladištenje tijekom provoza. Njome je predviđeno da se ti proizvodi mogu uvoziti u Uniju i kroz nju provoziti samo ako dolaze iz trećih zemalja, državnih područja, zona ili kompartmenta navedenih u stupcima 1. i 3. tablice iz dijela 1. Priloga I. toj uredbi.

                     (2)

                     Uredbom (EZ) br. 798/2008 utvrđeni su i uvjeti koji moraju biti ispunjeni da bi se treća zemlja, državno područje, zona ili kompartment smatrali slobodnima od visokopatogene influence ptica („HPAI”).

                     (3)

                     Japan je u dijelu 1. Priloga I. Uredbi (EZ) br. 798/2008 naveden kao treća zemlja iz koje je uvoz jaja i proizvoda od jaja u Uniju i provoz kroz Uniju odobren za njezino cjelokupno državno područje.

                     (4)

                     Japan je zatražio i odobrenje za uvoz mesa peradi u Uniju i provoz kroz Uniju i dostavio je relevantne informacije. Komisija je u Japanu provela provjeru radi ocjene postojećih kontrola zdravlja životinja za meso peradi namijenjeno za izvoz u Uniju, čiji je ishod bio povoljan. Međutim, zbog izbijanja visokopatogene influence ptica podtipa H5N6 u siječnju 2018. ta zemlja nije mogla ispuniti uvjete utvrđene u članku 9. Uredbe (EZ) br. 798/2008 da bi se smatrala slobodnom od te bolesti te joj stoga nije izdano odobrenje za navedeni proizvod.

                     (5)

                     Prošlo je više od 12 mjeseci od pojave visokopatogene influence ptica na državnom području Japana te se ta zemlja sada može smatrati slobodnom od te bolesti u skladu s člankom 9. Uredbe (EZ) br. 798/2008. Stoga je na temelju sadašnje epidemiološke situacije primjereno izmijeniti unos za Japan u tablici u dijelu 1. Priloga I. Uredbi (EZ) br. 798/2008 kako bi se toj trećoj zemlji odobrio uvoz mesa peradi u Uniju i provoz kroz Uniju.

                     (6)

                     Prilog I. Uredbi (EZ) br. 798/2008 trebalo bi stoga na odgovarajući način izmijeniti.

                     (7)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Dio 1. Priloga I. Uredbi (EZ) br. 798/2008 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 18, 23.1.2003., str. 11.

            (2)  SL L 343, 22.12.2009., str. 74.

            (3)  Uredba Komisije (EZ) br. 798/2008 od 8. kolovoza 2008. o utvrđivanju popisa trećih zemalja, državnih područja, zona ili kompartmenta iz kojih je dozvoljen uvoz i provoz peradi i proizvoda od peradi kroz Zajednicu te o zahtjevima veterinarskog certificiranja (SL L 226, 23.8.2008., str. 1.).

            PRILOG
            U dijelu 1. Priloga I. Uredbi (EZ) br. 798/2008 unos za Japan zamjenjuje se sljedećim:

                           Oznaka ISO i ime treće zemlje ili državnog područja

                           Oznaka treće zemlje, državnog područja, zone ili kompartmenta

                           Opis treće zemlje, državnog područja, zone ili kompartmenta

                           Veterinarski certifikat

                           Posebni uvjeti

                           Posebni uvjeti

                           Status nadzora influence ptica

                           Status cijepljenja protiv influence ptica

                           Status kontrole salmonele(6)

                           Obrasci

                           Dodatna jamstva

                           Zaključni datum(1)

                           Početni datum(2)

                        1.

                        2.

                        3.

                        4.

                        5.

                        6.

                        6.A

                        6.B

                        7.

                        8.

                        9.

                        „JP – Japan

                        JP-0

                        Cijela zemlja

                        EP, E

                        POU”


title: Provedbena uredba Komisije (EU) 2019/1873 оd 7. studenoga 2019. o postupcima koje provode nadležna tijela na graničnim kontrolnim postajama radi koordinirane provedbe pojačanih službenih kontrola proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda (Tekst značajan za EGP)

text:
                  8.11.2019

                  HR

                  Službeni list Europske unije

                  L 289/50

         PROVEDBENA UREDBA KOMISIJE (EU) 2019/1873
         оd 7. studenoga 2019.
         o postupcima koje provode nadležna tijela na graničnim kontrolnim postajama radi koordinirane provedbe pojačanih službenih kontrola proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 65. stavak 6.,
         budući da:

                     (1)

                     Uredbom (EU) 2017/625 određene se kategorije životinja i robe podvrgavaju sustavnim kontrolama na graničnim kontrolnim postajama prije njihova ulaska u Uniju.

                     (2)

                     Iz članka 65. stavka 4. Uredbe (EU) 2017/625 proizlazi da bi u slučaju sumnje na prijevarne ili obmanjujuće postupke subjekta ili u slučaju teških ili ponovljenih kršenja pravila iz članka 1. stavka 2. te uredbe, trebalo pojačati službene kontrole pošiljaka iste namjene ili podrijetla koje provode nadležna tijela na graničnim kontrolnim postajama. U skladu s člankom 65. stavkom 5. Uredbe (EU) 2017/625 o odluci nadležnih tijela o provođenju tih pojačanih kontrola obavještavaju se Komisija i države članice putem sustava za upravljanje informacijama za službene kontrole (IMSOC) iz članka 131. te uredbe.

                     (3)

                     Da bi pristup koordiniranoj provedbi pojačanih službenih kontrola određenih proizvoda koji ulaze u Uniju bio usklađen, treba detaljno utvrditi postupak koordinirane provedbe tih kontrola, uključujući pravila o ulozi sustava IMSOC. Zbog praktičnih razloga, koordinirana provedba pojačanih kontrola na granicama trebala bi biti ograničena na one kategorije pošiljaka za koje postoji prepoznatljiv objekt podrijetla koji je na popisu, tj. na pošiljke proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda.

                     (4)

                     Pri primitku obavijesti od nadležnih tijela u skladu s člankom 65. stavkom 5. Uredbe (EU) 2017/625, Komisija bi trebala posebno procijeniti temelji li se neusklađenost na sumnji na prijevarne ili obmanjujuće postupke ili na potencijalnu tešku ili ponovljenu povredu pravila iz članka 1. stavka 2. Uredbe (EU) 2017/625, na primjer stavljanjem na tržište proizvoda životinjskog podrijetla koji sadržavaju kontaminante ili ostatke veterinarskomedicinskih proizvoda u količinama koje premašuju najveće dopuštene količine rezidua ili proizvoda koji nisu u skladu s Uredbom Komisije (EZ) br. 2073/2005 (2).

                     (5)

                     Kako bi se smanjio rizik od prijevarnih ili obmanjujućih postupaka slanjem malih pošiljki na službene kontrole, ukupna težina usklađenih pošiljki potrebna za okončanje koordinirane provedbe pojačanih službenih kontrola trebala bi biti najmanje deset puta veća od težine pošiljke zbog koje je mjera aktivirana. Međutim, kako bi se izbjeglo neprihvatljivo administrativno i financijsko opterećenje nadležnih tijela i subjekata, trebalo bi utvrditi i najveću ukupnu težinu usklađenih pošiljaka potrebnu za okončanje koordinirane provedbe pojačanih službenih kontrola.

                     (6)

                     Ako se tijekom koordinirane provedbe pojačanih službenih kontrola na tri pošiljke koje ulaze u Uniju utvrdi ista vrsta povrede navedena u obavijesti u skladu s člankom 65. stavkom 5. Uredbe (EU) 2017/625, koordiniranu provedbu pojačanih službenih kontrola treba nastaviti sve dok njihovi rezultati i postupci nadležnih tijela dotičnih trećih zemalja ne postanu zadovoljavajući. U tom bi slučaju Komisija trebala zatražiti od nadležnih tijela trećih zemalja da provedu nužne ispitne postupke i mjere radi popravljanja stanja u objektu podrijetla i o tome izvijeste Komisiju.

                     (7)

                     Da bi sustav kontrole bio učinkovitiji, države članice trebale bi moći iz koordinirane provedbe pojačanih službenih kontrola isključiti određene pošiljke kojima će ulazak u Uniju biti zabranjen zbog razloga koji nisu povezani s povredom zbog koje se provode pojačane službene kontrole.

                     (8)

                     Budući da se Uredba (EU) 2017/625 primjenjuje od 14. prosinca 2019., i ova bi se Uredba trebala primjenjivati od tog datuma.

                     (9)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Predmet i područje primjene
            Ovom se Uredbom utvrđuju pravila o postupcima koje nadležna tijela provode na graničnim kontrolnim postajama radi koordinirane provedbe pojačanih službenih kontrola proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda koji ulaze u Uniju da bi bili stavljeni na tržište.

            Članak 2.
            Definicija
            U ovoj Uredbi „objekt podrijetla” znači objekt podrijetla u trećoj zemlji, uključujući plovila trećih zemalja, koji se nalazi na popisima sastavljenima radi izvoza proizvoda životinjskog podrijetla, zametnih proizvoda, nusproizvoda životinjskog podrijetla i mješovitih proizvoda u Uniju u skladu s relevantnim zakonodavstvom Unije.

            Članak 3.
            Aktiviranje koordinirane provedbe pojačanih službenih kontrola

               1.   U obavijesti Komisiji i drugim državama članicama o odluci u skladu s člankom 65. stavkom 5. Uredbe (EU) 2017/625 putem sustava IMSOC, nadležna tijela dužna su navesti objekt podrijetla, kategoriju robe, uključujući opis i oznaku iz kombinirane nomenklature iz Priloga I. Uredbi Vijeća (EEZ) br. 2658/87 (3), kao i povredu zbog koje koordinirano provode pojačane službene kontrole.

               2.   Nakon primitka obavijesti iz stavka 1. Komisija je dužna procijeniti jesu li ispunjeni sljedeći uvjeti:

                           (a)

                           obavijest se temelji na sumnji na prijevarne ili obmanjujuće postupke ili na potencijalnu tešku ili ponovljenu povredu pravila iz članka 1. stavka 2. Uredbe (EU) 2017/625;

                           (b)

                           obavijest se odnosi na postupak ili propust za koji je odgovoran objekt podrijetla te pošiljke;

                           (c)

                           ta pošiljka nije već podvrgnuta koordiniranoj provedbi pojačanih službenih kontrola u skladu s ovom Uredbom; a da

                           (d)

                           ta pošiljka ne podliježe hitnim mjerama donesenima u skladu s člankom 53. Uredbe (EZ) br. 178/2002 Europskog parlamenta i Vijeća (4) ili člankom 261. Uredbe (EU) 2016/429 (5) ni posebnim mjerama donesenima u skladu s člankom 128. Uredbe (EU) 2017/625, za istu povredu koja je navedena u obavijesti iz stavka 1.

               3.   Ishod procjene iz stavka 2. Komisija je dužna unijeti u sustav IMSOC.

               4.   Ako ishod procjene iz stavka 2. pokaže da su zadani uvjeti ispunjeni, nadležna tijela u graničnim kontrolnim postajama svih država članica dužna su provesti koordinirane pojačane službene kontrole.

            Članak 4.
            Upute za koordiniranu provedbu pojačanih službenih kontrola

               1.   Provjerom identiteta i fizičkim provjerom iz članka 49. Uredbe (EU) 2017/625 nadležna tijela na graničnim kontrolnim postajama svih država članica dužna su provjeriti svaku pošiljku koja dolazi iz istog objekta podrijetla i koja sadržava istu kategoriju robe, da ustanove postoji li ista vrsta povrede, kao što je navedeno u sustavu IMSOC u skladu s člankom 3. stavkom 1.

               2.   Za kontrole iz stavka 1. pošiljke se biraju na temelju oznaka iz kombinirane nomenklature navedenih u sustavu IMSOC u skladu s člankom 3. stavkom 1.

               3.   Ako te oznake nisu dovoljno konkretne za točno utvrđivanje kategorije robe, nadležna tijela na graničnim kontrolnim postajama smiju podvrgnuti koordiniranoj provedbi pojačanih službenih kontrola samo pošiljke odabrane na temelju tih oznaka ako odgovaraju opisu robe navedenom u skladu s člankom 3. stavkom 1.

               4.   Nadležna tijela dužna su u sustav IMSOC unijeti razloge zbog kojih odabrane pošiljke nisu podvrgnute koordiniranoj provedbi pojačanih službenih kontrola u skladu sa stavkom 3.

            Članak 5.
            Obvezne provjere

               1.   Ako se tijekom koordinirane provedbe pojačanih službenih kontrola na tri pošiljke koje ulaze u Uniju otkrije ista povreda navedena u obavijesti iz članka 3. stavka 1., Komisija je dužna od nadležnog tijela treće zemlje, u kojoj je objekt podrijetla nesukladnih pošiljaka, zatražiti:

                           (a)

                           da provede nužne ispitne postupke radi otkrivanja razloga za povrede („obvezne provjere”);

                           (b)

                           da donese akcijski plan u odnosu na objekt podrijetla radi stvarnog rješavanja te situacije; i

                           (c)

                           da je obavijesti o poduzetim mjerama iz točaka (a) i (b), te o rezultatima akcijskog plana.

               2.   Komisija je dužna pomno pratiti rezultate obveznih provjera i akcijskog plana te poduzeti daljnje mjere, među ostalima mjere u skladu s člankom 53. Uredbe (EZ) br. 178/2002 i člankom 127. stavkom 4. Uredbe (EU) 2017/625, ako

                           (a)

                           nadležno tijelo treće zemlje ne poduzme odgovarajuće mjere da bi stvarno riješilo tu situaciju; ili

                           (b)

                           ako je nadležna tijela država članica i dalje obavještavaju o nezadovoljavajućim rezultatima koordinirane provedbe pojačanih službenih kontrola.

            Članak 6.
            Prestanak koordinirane provedbe pojačanih službenih kontrola

               1.   Koordinirana provedba pojačanih službenih kontrola mora prestati u sljedećim slučajevima:

                           (a)

                           ako nadležno tijelo odluči povući svoju obavijest iz članka 3. stavka 1. i o tome putem sustava IMSOC obavijesti Komisiju i druge države članice, navodeći razloge koji opravdavaju tu odluku; ili

                           (b)

                           ako se ispune sljedeći uvjeti:

                                       i.

                                       nadležna tijela graničnih kontrolnih postaja država članica u sustavu IMSOC zabilježila su neprekinuti niz od najmanje 10 zadovoljavajućih rezultata koordinirane provedbe pojačanih službenih kontrola; a

                                       ii.

                                       ukupna težina pošiljaka iz točke i. dosegnula je težinu najmanje deset puta veću od težine pošiljke na koju se odnosi obavijest iz članka 3. stavka 1. ili neto težinu od 300 tona.

               2.   Međutim, ako je Komisija zatražila obvezne provjere u skladu s člankom 5. stavkom 1. točkom (a), koordinirana provedba pojačanih službenih kontrola mora završiti kada:

                           (a)

                           nadležna tijela graničnih kontrolnih postaja država članica u sustavu IMSOC zabilježe neprekinuti niz od najmanje 30 zadovoljavajućih rezultata koordinirane provedbe pojačanih službenih kontrola; a

                           (b)

                           nadležno tijelo treće zemlje donijelo je zadovoljavajući akcijski plan u skladu s člankom 5. stavkom 1. točkom (b).

            Članak 7.
            Troškovi koordinirane provedbe pojačanih službenih kontrola
            Troškove koordinirane provedbe pojačanih službenih kontrola podmiruje subjekt odgovoran za pošiljke koje podliježu tim kontrolama.

            Članak 8.
            Pošiljke isključene iz koordinirane provedbe pojačanih službenih kontrola

               1.   Nadležna tijela mogu iz koordinirane provedbe pojačanih službenih kontrola isključiti pošiljku kojoj će ulazak u Uniju biti zabranjen u skladu s člankom 66. stavkom 1. Uredbe (EU) 2017/625 zbog razloga koji nisu povezani s povredom zbog koje se provode koordinirane pojačane službene kontrole.

               2.   Nadležna tijela dužna su u sustav IMSOC unijeti razloge za isključenje pošiljke iz koordinirane provedbe pojačanih službenih kontrola u skladu sa stavkom 1.

            Članak 9.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 14. prosinca 2019.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 95, 7.4.2017., str. 1.

            (2)  Uredba Komisije (EZ) br. 2073/2005 od 15. studenoga 2005. o mikrobiološkim kriterijima za hranu (SL L 338, 22.12.2005., str. 1.).

            (3)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i oZajedničkoj carinskoj tarifi (SL L 256, 7.9.1987., str. 1).

            (4)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

            (5)  Uredba (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (SL L 84, 31.3.2016., str. 1.).


title: Provedbena Uredba Komisije (EU) 2020/105 оd 23. siječnja 2020 o uvođenju obveze evidentiranja uvoza određenih toplovaljanih limova i koluta od nehrđajućeg čelika podrijetlom iz Narodne Republike Kine i Indonezije

text:
                  24.1.2020

                  HR

                  Službeni list Europske unije

                  L 19/10

         PROVEDBENA UREDBA KOMISIJE (EU) 2020/105
         оd 23. siječnja 2020
         o uvođenju obveze evidentiranja uvoza određenih toplovaljanih limova i koluta od nehrđajućeg čelika podrijetlom iz Narodne Republike Kine i Indonezije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (1) („osnovna uredba”), a posebno njezin članak 24. stavak 5.,
         nakon obavješćivanja država članica,
         budući da:

                     (1)

                     U obavijesti objavljenoj u Službenom listu Europske unije10. listopada 2019. (2) („obavijest o pokretanju postupka”) Europska komisija („Komisija”) najavila je pokretanje antisubvencijskog postupka („postupak”) u vezi s uvozom u Uniju određenih toplovaljanih limova i koluta od nehrđajućeg čelika podrijetlom iz Narodne Republike Kine („NRK”) i Indonezije nakon pritužbe koju je 26. kolovoza 2019. podnio Eurofer, Europska federacija proizvođača željeza i čelika („podnositelj pritužbe”), u ime četiriju proizvođača iz Unije koji predstavljaju cjelokupnu proizvodnju određenih toplovaljanih limova i koluta od nehrđajućeg čelika u Uniji.

                     (2)

                     Komisija je prethodno, 12. kolovoza 2019., objavila pokretanje antidampinškog ispitnog postupka u vezi s uvozom u Uniju istog proizvoda podrijetlom iz NRK-a, Tajvana i Indonezije (3) („usporedni antidampinški postupak”) na temelju članka 5. Uredbe (EU) 2016/1036 Europskog parlamenta i Vijeća (4) (osnovna antidampinška uredba).

               1.   PREDMETNI PROIZVOD I ISTOVJETNI PROIZVOD

                     (3)

                     Proizvod koji podliježe evidentiranju („predmetni proizvod”) jesu plosnati valjani proizvodi od nehrđajućeg čelika, bili u kolutima ili ne (uključujući proizvode koji su odrezani na određenu dužinu i uske trake), samo toplovaljani i dalje neobrađeni i isključujući proizvode, koji nisu u kolutima, širine 600 mm ili veće i debljine veće od 10 mm. Ti su proizvodi trenutačno razvrstani u oznake HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 i 7220 12. Oznake HS navedene su samo u informativne svrhe.

               2.   ZAHTJEV

                     (4)

                     Podnositelj pritužbe već je u pritužbi zatražio evidentiranje uvoza. Zaseban zahtjev za evidentiranje podnio je 31. listopada 2019. u vezi s uvozom koji podliježe tom postupku na temelju članka 24. stavka 5. osnovne uredbe. Podnositelj pritužbe zatražio je uvođenje obveze evidentiranja uvoza predmetnog proizvoda kako bi se na taj uvoz naknadno mogle primijeniti mjere od datuma takvog evidentiranja. U prilog tom zahtjevu dostavljeni su dodatni podnesci 22. studenoga i 10. prosinca 2019.

                     (5)

                     Korisnik predmetnog proizvoda, društvo Marcegaglia Specialties („Marcegaglia”), koje surađuje u antisubvencijskom postupku, dostavilo je 14. studenoga 2019. primjedbe na zahtjev podnositelja pritužbe za evidentiranje uvoza.

               3.   RAZLOZI ZA EVIDENTIRANJE

                     (6)

                     U skladu s člankom 24. stavkom 5. osnovne uredbe Komisija može naložiti carinskim tijelima da poduzmu odgovarajuće mjere evidentiranja uvoza tako da se na taj uvoz mjere mogu naknadno primijeniti od datuma takvog evidentiranja. Na uvoz se može primjenjivati obveza evidentiranja na zahtjev industrije Unije koji sadržava dostatne dokaze za opravdanje takve mjere.

                     (7)

                     Podnositelj pritužbe smatra da je evidentiranje opravdano jer se predmetni proizvod podrijetlom iz NRK-a i Indonezije subvencionira. Tvrdi da se povećanjem uvoza po niskim cijenama nanosi znatna šteta industriji Unije jer se time omogućuje stvaranje zaliha, čime će se narušiti korektivni učinak mogućih konačnih pristojbi.

                     (8)

                     Komisija je ispitala zahtjev u kontekstu članka 16. stavka 4. osnovne uredbe. Provjerila je postoje li za predmetni subvencionirani proizvod bitne okolnosti u kojima se masivnim uvozom u relativno kratkom razdoblju proizvoda za koji se primaju subvencije protiv kojih se mogu uvesti kompenzacijske mjere nanosi teško popravljiva šteta te smatra li se potrebnim procijeniti treba li na taj uvoz retroaktivno uvesti kompenzacijske pristojbe kako bi se spriječilo ponavljanje štete.

               3.1.   Subvencioniranje predmetnog proizvoda

                     (9)

                     Komisija raspolaže dostatnim dokazima o tome da se uvoz predmetnog proizvoda iz NRK-a i Indonezije subvencionira.

                     (10)

                     Kad je riječ o NRK-u, navodne prakse subvencioniranja odnose se na izravni prijenos sredstava, izgubljene ili nenaplaćene državne prihode te robu ili usluge koje vlada prodaje odnosno pruža za naknadu manju od primjerene. Primjerice, to uključuje povlaštene zajmove i osiguravanje kreditnih linija od strane državnih banaka, subvencijske programe za izvozne kredite, izvozna jamstva i osiguranja te programe bespovratnih sredstava; smanjenje poreza za poduzeća visoke i nove tehnologije, porezni rabat za istraživanje i razvoj, ubrzanu amortizaciju opreme koju upotrebljavaju poduzeća visoke tehnologije za razvoj i proizvodnju visoke tehnologije, izuzeće od dividende za kvalificirana rezidentna poduzeća, smanjenje poreza po odbitku za dividende kineskih poduzeća sa stranim kapitalom i njihovih matičnih društava izvan Kine, oslobođenja od poreza na korištenje zemljišta i rabat izvoznog poreza; te vladino pružanje zemljišta i električne energije uz manju naknadu od primjerene.

                     (11)

                     Kad je riječ o Indoneziji, navodne prakse subvencioniranja odnose se na izravni prijenos sredstava, otpisane ili nenaplaćene državne prihode te robu ili usluge koje vlada pruža uz manju naknadu od primjerene. To, primjerice, uključuje politiku davanja povlaštenih zajmova i poreznih olakšica u skladu s indonezijskim zakonima i izuzeće od uvozne carine na uvoz sirovina i opreme za proizvodnju.

                     (12)

                     Tvrdi se da su navedene mjere subvencije jer uključuju financijski doprinos Vlade NRK-a, Vlade Indonezije ili drugih regionalnih i lokalnih vlasti (uključujući javna tijela) te njima proizvođači izvoznici predmetnog proizvoda ostvaruju korist. Tvrdi se da su te subvencije uvjetovane izvoznim rezultatima i/ili korištenjem domaće umjesto uvezene robe i/ili su ograničene na određene sektore i/ili vrste poduzeća i/ili područja, te se stoga smatraju specifičnim subvencijama protiv kojih se mogu uvesti kompenzacijske mjere.

                     (13)

                     Dokazi o subvencioniranju stavljeni su na raspolaganje u otvorenoj inačici pritužbe i dodatno su analizirani u izvješću o dostatnosti dokaza.

                     (14)

                     Stoga dostupni dokazi u ovoj fazi upućuju na to da se za izvoz predmetnog proizvoda primaju subvencije protiv kojih se mogu uvesti kompenzacijske mjere.

               3.2.   Postojanje masivnog uvoza u relativno kratkom razdoblju

                     (15)

                     U pritužbi i naknadnim podnescima povezanima sa zahtjevima za evidentiranje dokazi o obujmu uvoza upućuju na veliko povećanje uvoza u apsolutnom smislu i u smislu tržišnog udjela u razdoblju od 2015. do lipnja 2019. Konkretno, dokazi izneseni u pritužbi pokazuju da su kineski i indonezijski izvoznici znatno povećali obujam prodaje predmetnog proizvoda u Uniji, zbog čega je njihov tržišni udio naglo porastao na 28,7 % u drugoj polovini 2018.

                     (16)

                     Analiza kretanja uvoza tijekom cijelog razmatranog razdoblja i nakon pokretanja postupka, u kojoj su podaci iz pritužbe dopunjeni podacima iz baze podataka Surveillance 2 koji se odnose na predmetni proizvod, ne upućuje na to da se trend velikog povećanja uvoza zaustavlja.

                        Obujam uvoza iz predmetnih zemalja (u tonama)

                                 Podrijetlo

                                 2016.

                                 2017.

                                 2018.

                                 Razdoblje ispitnog postupka (RIP)

                                 Mjesečni prosjek za razdoblje ispitnog postupka

                                 Mjesečni prosjek nakon pokretanja postupka  (5)

                                 NRK

                                 194 963

                                 263 858

                                 250 626

                                 220 705

                                 18 392

                                 26 338

                                 Indonezija

                                 105

                                 17

                                 44 863

                                 107 107

                                 8 926

                                 4 270

                                 Predmetne zemlje

                                 195 068

                                 263 874

                                 295 489

                                 327 812

                                 27 318

                                 30 607

                                    Izvor:

                                             —

                                             2016.–2018: pritužba

                                             —

                                             RIP i razdoblje nakon RIP-a: baza podataka Surveillance 2

                     (17)

                     Na temelju tih statističkih podataka Komisija je utvrdila postojanje masivnog uvoza iz predmetnih zemalja čak i tijekom dva mjeseca od pokretanja ispitnog postupka, tj. listopada i studenoga 2019., tijekom kojih je mjesečni prosječni obujam uvoza bio 12 % iznad visoke razine već zabilježene u razdoblju ispitnog postupka. Statistički podaci kojima Komisija raspolaže nakon pokretanja ispitnog postupka pokazuju trend rasta obujma uvoza iz predmetnih zemalja. To povećanje, zajedno s tržišnim udjelima obiju zemalja izvoznica tijekom cijelog razmatranog razdoblja, smatra se masivnim uvozom u relativno kratkom razdoblju u smislu članka 16. stavka 4. osnovne uredbe.

               3.3.   Uvozom se nanosi teško popravljiva šteta

                     (18)

                     Nadalje, Komisija na raspolaganju ima dostatne dokaze o tome da se subvencijskom praksom izvoznika nanosi materijalna šteta industriji Unije. Obujam uvoza i cijene uvezenog predmetnog proizvoda negativno su utjecali na prodane količine i visinu naplaćenih cijena na tržištu Unije i tržišni udio industrije Unije. To dovodi do znatnih negativnih učinaka na ukupne rezultate i financijsku situaciju industrije Unije. Dokazi o čimbenicima štete iz članka 8. stavka 4. osnovne uredbe sastoje se od podataka iz pritužbe i naknadnih podnesaka povezanih s evidentiranjem i potkrijepljeni su javno dostupnim podacima Eurostata. Podnositelj pritužbe među ostalim je dokazao da se prodaja industrije Unije nepovezanim stranama smanjila za 6 % u razdoblju od 2015. do 2018., da se njezin tržišni udio u tom razdoblju smanjio za 4,3 % i da je profitabilnost 2018. bila niska, odnosno više nego upola manja od profitabilnosti 2017. Nadalje, profitabilnost se drastično smanjivala tijekom 2018. te je u drugoj polovini te godine iznosila samo 2,2 %. U pritužbi je također dokazano da je stopa zaposlenosti od 2015. pala za 3 %.

                     (19)

                     Osim toga, podnositelj pritužbe u zahtjevu za evidentiranje istaknuo je činjenicu da se ubrzano pogoršavanje stanja industrije Unije zapaženo u pritužbi za drugu polovinu 2018. nastavilo u prvoj polovini 2019. dodatnim smanjenjem razina proizvodnje i još nižim cijenama uvoza. Podnositelj pritužbe u zahtjevu za evidentiranje pružio je dokaze u prilog još većem pogoršanju situacije od tog razdoblja te među ostalim istaknuo četiri velike najave raznovrsnih restrukturiranja više proizvođača iz Unije u razdoblju od srpnja 2019., koja će pogoditi stotine radnih mjesta. Dvije su najave nedavne, iz listopada 2019.

                     (20)

                     Komisija je u ovoj fazi procijenila i to je li pretrpljenu štetu teško popraviti. Kad se kineski i indonezijski dobavljači integriraju u opskrbne lance potrošača industrije Unije, potrošači možda neće željeti promijeniti dobavljače u korist proizvođača iz Unije. Također, malo je vjerojatno da će kupci industrije Unije prihvatiti više cijene industrije Unije čak i kad bi, hipotetski, Komisija u budućnosti uvela kompenzacijske mjere bez retroaktivnog učinka. Takva opasnost od trajnog gubitka tržišnog udjela ili smanjenja prihoda čini teško popravljivu štetu.

               3.4.   Sprečavanje ponavljanja štete

                     (21)

                     Naposljetku, s obzirom na navedene podatke i na razmatranja iz odjeljka 3.3. Komisija je smatrala potrebnim pripremiti moguće retroaktivno uvođenje mjera uvođenjem obveze evidentiranja kako bi se spriječilo ponavljanje takve štete. Tržišni uvjeti nakon razdoblja ispitnog postupka doista upućuju na to da se stanje domaće industrije pogoršava zbog znatnog povećanja subvencioniranog uvoza po niskim cijenama.

               4.   POSTUPAK

                     (22)

                     Stoga je Komisija zaključila da postoje dostatni dokazi koji opravdavaju uvođenje obveze evidentiranja uvoza predmetnog proizvoda u skladu s člankom 24. stavkom 5. osnovne uredbe.

                     (23)

                     Sve zainteresirane strane pozivaju se da iznesu svoja stajališta u pisanom obliku i dostave popratne dokaze. Komisija može i saslušati zainteresirane strane ako one to pismeno zatraže i obrazlože zašto ih treba saslušati.

               5.   EVIDENTIRANJE

                     (24)

                     U skladu s člankom 24. stavkom 5. osnovne uredbe uvoz predmetnog proizvoda trebao bi se evidentirati kako bi se, ako se ispitnim postupkom utvrde nalazi koji dovode do uvođenja kompenzacijskih pristojbi i ako su ispunjeni potrebni uvjeti, osigurala retroaktivna naplata tih pristojbi na evidentirani uvoz u skladu s primjenjivim pravnim odredbama.

                     (25)

                     Sve buduće obveze proizlazile bi iz nalaza antisubvencijskog ispitnog postupka.

                     (26)

                     U ovoj fazi ispitnog postupka još nije moguće procijeniti iznos subvencioniranja u NRK-u i Indoneziji. U pritužbi se ne navodi točna procjena iznosa subvencioniranja, koja bi u pravilu trebala poslužiti kao osnova za utvrđivanje kompenzacijskih pristojbi. U pritužbi se navodi samo procjena razine uklanjanja štete od 29,1 % za NRK i 39,8 % za Indoneziju. U skladu s člankom 15. stavkom 1. četvrtim podstavkom osnovne uredbe procijenjeni iznos obveze bio bi relevantan samo ako je pristojba temeljena na iznosu subvencija protiv kojih se mogu uvesti kompenzacijske mjere viša i Komisija jasno zaključi da nije u interesu Unije uvesti tu višu pristojbu.

               6.   OBRADA OSOBNIH PODATAKA

                     (27)

                     Osobni podaci prikupljeni u okviru ovog postupka evidentiranja obrađuju se u skladu s Uredbom (EU) 2018/1725 Europskog parlamenta i Vijeća (6),

               DONIJELA JE OVU UREDBU:

            Članak 1.
            U skladu s člankom 24. stavkom 5. Uredbe (EU) 2016/1037 carinskim tijelima nalaže se da poduzmu odgovarajuće mjere evidentiranja uvoza u Uniju plosnatih valjanih proizvoda od nehrđajućeg čelika, bili u kolutima ili ne (uključujući proizvode koji su odrezani na određenu dužinu i uske trake), samo toplovaljanih i dalje neobrađenih i isključujući proizvode, koji nisu u kolutima, širine 600 mm ili veće i debljine veće od 10 mm, trenutačno razvrstanih u oznake HS 7219 11, 7219 12, 7219 13, 7219 14, 7219 22, 7219 23, 7219 24, 7220 11 i 7220 12 podrijetlom iz Narodne Republike Kine i Indonezije.
            Evidentiranje prestaje devet mjeseci od datuma stupanja na snagu ove Uredbe.
            Sve zainteresirane strane pozvane su da iznesu svoja stajališta u pisanom obliku, dostave popratne dokaze ili podnesu zahtjev za saslušanje u roku od 21 dana od datuma objave ove Uredbe.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 55.

            (2)  Obavijest o pokretanju antisubvencijskog postupka u vezi s uvozom određenih toplovaljanih limova i koluta od nehrđajućeg čelika podrijetlom iz Narodne Republike Kine i Indonezije (2019/C 342/09) (SL C 342, 10.10.2019., str. 18.).

            (3)  Obavijest o pokretanju antidampinškog postupka u vezi s uvozom određenih toplovaljanih limova i koluta od nehrđajućeg čelika podrijetlom iz Narodne Republike Kine, Tajvana i Indonezije (2019/C 269 I/01) (SL C 269I, 12.8.2019., str. 1.).

            (4)  Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (SL L 176, 30.6.2016., str. 21.).

            (5)  Listopad 2019. – studeni 2019.

            (6)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Provedbena Uredba Komisije (EU) 2020/106 оd 23. siječnja 2020. o odobrenju natrijeva formijata kao dodatka hrani za sve životinjske vrste (Tekst značajan za EGP)

text:
                  24.1.2020

                  HR

                  Službeni list Europske unije

                  L 19/15

         PROVEDBENA UREDBA KOMISIJE (EU) 2020/106
         оd 23. siječnja 2020.
         o odobrenju natrijeva formijata kao dodatka hrani za sve životinjske vrste
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja.

                     (2)

                     U skladu s člankom 7. Uredbe (EZ) br. 1831/2003 podnesen je zahtjev za odobrenje natrijeva formijata. Uz zahtjev su priloženi podaci i dokumenti propisani člankom 7. stavkom 3. Uredbe (EZ) br. 1831/2003.

                     (3)

                     Zahtjev se odnosi na odobrenje natrijeva formijata kao dodatka hrani za sve životinjske vrste te njegovo razvrstavanje u kategoriju „tehnološki dodaci”.

                     (4)

                     Europska agencija za sigurnost hrane (dalje u tekstu „Agencija”) u svojim je mišljenjima od 30. travnja 2015. (2) i 26. veljače 2019. (3) zaključila da natrijev formijat u predloženim uvjetima uporabe nema negativan učinak na zdravlje životinja, sigurnost potrošača ili na okoliš. Zaključila je i da je tvar blago nadražujuća za oči te da izaziva preosjetljivost kože. Osim toga, s obzirom na to da se smatra da izloženost natrijevu formijatu udisanjem predstavlja rizik za nezaštićene radnike koji rukuju tim dodatkom, razborito je smatrati da on nadražuje dišne putove. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. Agencija je zaključila i da bi pripravak mogao biti učinkovit kao tvar za poboljšanje higijenskog stanja u hrani za životinje. Agencija smatra da ne postoji potreba za posebnim zahtjevima za praćenje nakon stavljanja na tržište. Isto tako, potvrdila je izvješće o metodama analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (5)

                     Procjena natrijeva formijata pokazala je da su ispunjeni uvjeti za odobrenje iz članka 5. Uredbe (EZ) br. 1831/2003. U skladu s tim trebalo bi odobriti uporabu natrijeva formijata kako je navedeno u Prilogu ovoj Uredbi.

                     (6)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje
            Tvar navedena u Prilogu, koja pripada kategoriji dodataka „tehnološki dodaci” i funkcionalnoj skupini „tvari za poboljšanje higijenskog stanja”, odobrava se kao dodatak hrani za životinje u skladu s uvjetima utvrđenima u Prilogu.

            Članak 2.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  EFSA Journal 2015.; 13(5): 4113.

            (3)  EFSA Journal 2019.; 17(3): 5645.

            PRILOG

                        Identifikacijski broj dodatka

                        Dodatak hrani za životinje

                        Kemijska formula, opis, analitička metoda

                        Vrsta ili katego rija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        mg aktivne tvari po kg potpune krmne smjese s udjelom vlage od 12 %

                           Tehnološki dodaci: tvari za poboljšanje higijenskog stanja

                        1k237

                        Natrijev formijat

                           Sastav dodatka

                        Tekući oblik
                        ≥ 15 % natrijeva formijata
                        ≤ 75 % mravlje kiseline
                        ≤ 25 % vode

                        Sve životinjske vrste osim svinja

                        -

                        -

                        10 000
                        (ekvivalent mravlje kiseline)

                                    1.

                                    U uputama za uporabu dodatka i premiksâ potrebno je navesti uvjete skladištenja.

                                    2.

                                    Mješavina različitih izvora mravlje kiseline ne smije prelaziti najveću dopuštenu količinu u potpunoj krmnoj smjesi.

                                    3.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodataka i premiksâ potrebno je nositi osobnu zaštitnu opremu, uključujući zaštitu za dišne organe, zaštitne naočale i rukavice.

                        13. veljače 2030.

                           Karakteristike aktivne tvari

                        Natrijev formijat ≥ 15 % (tekući oblik) mravlja kiselina ≤ 75 %
                        Proizvedena kemijskom sintezom

                        Svinje

                        -

                        -

                        12 000
                        (ekvivalent mravlje kiseline)

                           Analitička metoda
                            (1)

                        Određivanje natrija u dodacima hrani za životinje: EN ISO 6869 atomska apsorpcijska spektrometrija (AAS) ili EN 15510: atomska emisijska spektrometrija s induktivno spregnutom plazmom, (ICP-AES).
                        Određivanje ukupnog formijata u dodacima hrani za životinje: EN 15909 HPLC obrnutih faza s UV detekcijom (RP-HPLC-UV).
                        Određivanje ukupnog formijata u premiksima i hrani za životinje: tekućinska kromatografija visoke djelotvornosti ionskim isključenjem s UV detekcijom ili s detekcijom indeksa refrakcije (HPLC-UV/RI) ili metoda ionske kromatografije s detekcijom električne vodljivosti (IC-ECD).

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports.


title: Provedbena Uredba Komisije (EU) 2020/103 оd 17. siječnja 2020. o izmjeni Provedbene uredbe (EU) br. 844/2012 u pogledu usklađenog razvrstavanja aktivnih tvari (Tekst značajan za EGP)

text:
                  24.1.2020

                  HR

                  Službeni list Europske unije

                  L 19/1

         PROVEDBENA UREDBA KOMISIJE (EU) 2020/103
         оd 17. siječnja 2020.
         o izmjeni Provedbene uredbe (EU) br. 844/2012 u pogledu usklađenog razvrstavanja aktivnih tvari
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 19. i članak 78. stavak 2.,
         budući da:

                     (1)

                     Provedbenom uredbom Komisije (EU) br. 844/2012 (2) utvrđene su odredbe potrebne za provedbu postupka obnavljanja odobrenja za aktivne tvari u skladu s Uredbom (EZ) br. 1107/2009.

                     (2)

                     U skladu s člankom 36. stavkom 2. Uredbe (EZ) br. 1272/2008 Europskog parlamenta i Vijeća (3) aktivne tvari u smislu Uredbe (EZ) br. 1107/2009 u pravilu podliježu usklađenom razvrstavanju i označivanju. Stoga je primjereno utvrditi detaljna pravila za postupak podnošenja prijedlogâ Europskoj agenciji za kemikalije („ECHA”) u skladu s člankom 37. stavkom 1. Uredbe (EZ) br. 1272/2008 od strane države članice izvjestiteljice u okviru obnavljanja odobrenja za aktivne tvari u skladu s člankom 14. Uredbe (EZ) br. 1107/2009.

                     (3)

                     U okviru postupka za obnavljanje odobrenja, država članica izvjestiteljica trebala bi imati na raspolaganju dodatno vrijeme za pripremu nacrta izvješća o ocjeni obnavljanja odobrenja i dokumentacije koja se podnosi ECHA-i, a Europska agencija za sigurnost hrane („Agencija”) za pripremu svojeg zaključka. Stoga bi rok u kojem podnositelji zahtjeva moraju podnijeti dopunsku dokumentaciju, a koji počinje teći od podnošenja zahtjeva za obnavljanje odobrenja, trebalo skratiti za tri mjeseca i za toliko produljiti rokove koje imaju država članica izvjestiteljica i Agencija.

                     (4)

                     Općenito je primjereno da država članica izvjestiteljica dostavlja dokumentaciju u skladu s člankom 37. stavkom 1. Uredbe (EZ) br. 1272/2008 barem za one razrede opasnosti koji su relevantni kako bi se utvrdilo može li se aktivna tvar smatrati aktivnom tvari niskog rizika u skladu s člankom 22. Uredbe (EZ) br. 1107/2009 u vezi s točkom 5.1.1. Priloga II. toj uredbi, što uključuje i razrede opasnosti relevantne za isključna mjerila iz točaka od 3.6.2. do 3.6.4. i točke 3.7. Priloga II. Uredbi (EZ) br. 1107/2009. Za razrede opasnosti za koje smatra da kriteriji za usklađeno razvrstavanje i označivanje utvrđeni Uredbom (EZ) br. 1272/2008 nisu ispunjeni, država članica izvjestiteljica trebala bi propisno obrazložiti zašto usklađeno razvrstavanje i označivanje nije neophodno.

                     (5)

                     Međutim, ako je prijedlog već dostavljen ECHA-i i njegova procjena je u tijeku, država članica izvjestiteljica trebala bi prijedlog ograničiti na razrede opasnosti koji nisu obuhvaćeni prijedlogom koji je u postupku procjene, osim ako smatra da su raspoložive nove informacije koje nisu bile dio dokumentacije koja je u postupku procjene.

                     (6)

                     Nadalje, za one od razredâ opasnosti navedenih u točki 5.1.1. Priloga II. Uredbi (EZ) br. 1107/2009 koji su već obuhvaćeni postojećim mišljenjem ECHA-ina Odbora za procjenu rizika, dovoljno je da država članica izvjestiteljica propisno obrazloži da postojeće mišljenje Odbora za procjenu rizika ostaje valjano. ECHA može dostaviti svoja stajališta u pogledu podneska države članice izvjestiteljice.

                     (7)

                     Trebalo bi utvrditi okvirne rokove kako bi se osiguralo da mišljenje ECHA-ina Odbora za procjenu rizika bude dostupno Agenciji prije donošenja zaključka Agencije u skladu s člankom 13. Uredbe (EU) br. 844/2012.

                     (8)

                     Trebalo bi utvrditi prijelazno razdoblje kako bi podnositelji zahtjeva mogli uzeti u obzir skraćeni rok za pripremu dokumentacije (od podnošenja zahtjeva za obnavljanje odobrenja do dostavljanja dopunske dokumentacije). Navedeno se ne bi trebalo odnositi na postupke za koje je dopunska dokumentacija već dostavljena.

                     (9)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Uredba (EU) br. 844/2012 mijenja se kako slijedi:

                        (1)

                        u članku 6. stavak 3. zamjenjuje se sljedećim:

                           „3.   Dopunska dokumentacija dostavlja se najkasnije 33 mjeseca prije isteka odobrenja.”;

                        (2)

                        u članku 7. stavku 1. točka (j) zamjenjuje se sljedećim:

                                    „(j)

                                    prijedlog za razvrstavanje ako se smatra da tvar mora biti razvrstana ili ponovno razvrstana u skladu s Uredbom (EZ) br. 1272/2008 Europskog parlamenta i Vijeća (*1);

                           (*1)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).”"

                        (3)

                        članak 11. mijenja se kako slijedi:

                                    (a)

                                    u stavku 1. riječi „12 mjeseci” zamjenjuju se riječima „13 mjeseci”;

                                    (b)

                                    u stavku 2. točka (e) zamjenjuje se sljedećim:

                                                „(e)

                                                prijedlog za razvrstavanje, ili za potvrdu razvrstavanja, ako je to primjenjivo, ili za ponovno razvrstavanje aktivne tvari u skladu s kriterijima iz Uredbe (EZ) br. 1272/2008, kako je navedeno u dokumentaciji i u skladu s dokumentacijom koja se dostavlja u skladu sa stavkom 9.; ”;

                                    (c)

                                    u stavku 5. drugoj rečenici riječi „12 mjeseci” zamjenjuju se riječima „13 mjeseci”;

                                    (d)

                                    u stavku 6. drugoj rečenici riječi „12 mjeseci” zamjenjuju se riječima „13 mjeseci”;

                                    (e)

                                    dodaje se sljedeći stavak 9.:

                                       „9.   Država članica izvjestiteljica najkasnije u trenutku podnošenja nacrta izvješća o ocjeni obnavljanja odobrenja dostavlja prijedlog Europskoj agenciji za kemikalije („ECHA”), u skladu s člankom 37. stavkom 1. Uredbe (EZ) br. 1272/2008 i u skladu sa zahtjevima ECHA-e, u svrhu ishođenja mišljenja o usklađenom razvrstavanju aktivne tvari barem za sljedeće razrede opasnosti:

                                                   —

                                                   eksplozivi;

                                                   —

                                                   akutna toksičnost;

                                                   —

                                                   nagrizajuće/nadražujuće za kožu;

                                                   —

                                                   teška ozljeda oka/nadražujuće za oko;

                                                   —

                                                   izazivanje preosjetljivosti dišnih putova ili kože;

                                                   —

                                                   mutageni učinak na zametne stanice;

                                                   —

                                                   karcinogenost;

                                                   —

                                                   reproduktivna toksičnost;

                                                   —

                                                   specifična toksičnost za ciljane organe – jednokratno izlaganje;

                                                   —

                                                   specifična toksičnost za ciljane organe – ponavljano izlaganje;

                                                   —

                                                   opasno za vodeni okoliš.

                                             Država članica izvjestiteljica dužna je propisno obrazložiti svoje stajalište da kriteriji za razvrstavanje za jedan ili više tih razreda opasnosti nisu ispunjeni.
                                       Ako je prijedlog za razvrstavanje aktivne tvari već podnesen ECHA-i i njegova procjena je u tijeku, država članica izvjestiteljica podnosi dodatni prijedlog za razvrstavanje ograničen na one od prethodno navedenih razreda opasnosti koji nisu obuhvaćeni prijedlogom koji je u postupku procjene, osim ako su postale dostupne nove informacije koje nisu bile obuhvaćene dokumentacijom koja je u postupku procjene u pogledu prethodno navedenih razreda opasnosti.
                                       Za one razrede opasnosti koji su već obuhvaćeni postojećim mišljenjem ECHA-ina Odbora za procjenu rizika uspostavljenog na temelju članka 76. stavka 1. točke (c) Uredbe (EZ) br. 1907/2006, bez obzira na to je li to mišljenje bilo temelj za donošenje odluke u pogledu unosa za usklađeno razvrstavanje i označivanje tvari u Prilogu VI. Uredbi (EZ) br. 1272/2008, dovoljno je da država članica izvjestiteljica u svojem podnesku ECHA-i propisno obrazloži da postojeće mišljenje ili (ako je ono već bilo temelj za donošenje odluke u pogledu uključivanja u Prilog VI.) postojeće razvrstavanje ostaju valjani u pogledu razreda opasnosti navedenih u prvom podstavku. ECHA može dostaviti svoja stajališta u pogledu podneska države članice izvjestiteljice.”;

                        (4)

                        nakon članka 11.a umeće se sljedeći članak 11.b:

                           „Članak 11.b
                           Odbor za procjenu rizika nastoji donijeti mišljenje iz članka 37. stavka 4. Uredbe (EZ) br. 1272/2008 u roku od 13 mjeseci od podneska iz članka 11. stavka 9.”;

                        (5)

                        u članku 12. stavak 1. zamjenjuje se sljedećim:

                           „1.   Agencija je dužna ispitati sadržava li nacrt izvješća o ocjeni obnavljanja odobrenja koji je dostavila država članica izvjestiteljica sve relevantne informacije u dogovorenom formatu i proslijediti to izvješće podnositelju zahtjeva i ostalim državama članicama najkasnije tri mjeseca nakon što ga zaprimi.”;

                        (6)

                        u članku 13. stavku 1. prva rečenica zamjenjuje se sljedećim:
                        „U roku od pet mjeseci nakon isteka razdoblja iz članka 12. stavka 3. ili u roku od dva tjedna od donošenja mišljenja ECHA-ina Odbora za procjenu rizika iz članka 37. stavka 4. Uredbe (EZ) br. 1272/2008, ako je ono doneseno, ovisno o tome što nastupi kasnije, Agencija donosi zaključak u svjetlu najnovijih znanstvenih i tehničkih saznanja, koristeći se smjernicama važećima u vrijeme podnošenja dopunske dokumentacije, i u svjetlu mišljenja ECHA-ina Odbora za procjenu rizika o tome može li se za tu aktivnu tvar očekivati da ispunjava mjerila za odobravanje predviđena člankom 4. Uredbe (EZ) br. 1107/2009.”;

                        (7)

                        u članku 14. stavku 1. drugi podstavak zamjenjuje se sljedećim:
                        „U izvješću o obnavljanju odobrenja i u nacrtu Uredbe o obnavljanju odobrenja uzima se u obzir nacrt izvješća o ocjeni obnavljanja odobrenja države članice izvjestiteljice, primjedbe iz članka 12. stavka 3. ove Uredbe i zaključak Agencije, ako je taj zaključak dostavljen, te mišljenje ECHA-ina Odbora za procjenu rizika iz članka 37. stavka 4. Uredbe (EZ) br. 1272/2008., ako ono postoji.”.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se na postupke za obnovu odobrenja onih aktivnih tvari za koje rok važenja odobrenja ističe na datum 13. svibnja 2023.
            Ne primjenjuje se, međutim, na postupke za obnovu odobrenja onih aktivnih tvari za koje je dopunska dokumentacija već bila dostavljena prije datuma donošenja ove Uredbe.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (3)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).


title: Provedbena Uredba Komisije (EU) 2020/126 оd 29. siječnja 2020. o određivanju maksimalnog iznosa potpore za privatno skladištenje maslinova ulja u okviru natječajnog postupka pokrenutog Provedbenom uredbom (EU) 2019/1882

text:
                  30.1.2020

                  HR

                  Službeni list Europske unije

                  L 24/5

         PROVEDBENA UREDBA KOMISIJE (EU) 2020/126
         оd 29. siječnja 2020.
         o određivanju maksimalnog iznosa potpore za privatno skladištenje maslinova ulja u okviru natječajnog postupka pokrenutog Provedbenom uredbom (EU) 2019/1882
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (1), a posebno njezin članak 4. stavak 2. prvi podstavak točku (a),
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (2), a posebno njezin članak 18. stavak 2.,
         budući da:

                     (1)

                     Provedbenom uredbom Komisije (EU) 2019/1882 (3) pokrenut je natječajni postupak za privatno skladištenje maslinova ulja.

                     (2)

                     Na temelju ponuda za nadmetanje primljenih tijekom podrazdoblja za podnošenje ponuda koje završava 27. siječnja 2020., maksimalne cjelokupne količine koju je potrebno uskladištiti, procijenjenih troškova skladištenja i ostalih relevantnih tržišnih informacija primjereno je odrediti maksimalni iznos potpore za skladištenje 150 521,66 tona maslinova ulja za razdoblje od 180 dana kako bi se ublažilo teško stanje na tržištu.

                     (3)

                     Kako bi se osiguralo učinkovito upravljanje mjerom, ova bi Uredba trebala stupiti na snagu na dan objave u Službenom listu Europske unije.

                     (4)

                     Odbor za zajedničku organizaciju poljoprivrednih tržišta nije dao mišljenje u roku koji je odredio njegov predsjednik,

               DONIJELA JE OVU UREDBU:

            Članak 1.
            Za ponude podnesene u okviru natječajnog postupka pokrenutog Provedbenom uredbom (EU) 2019/1882 tijekom podrazdoblja koje završava 27. siječnja 2020. maksimalni iznos potpore za privatno skladištenje maslinova ulja iznosi:

                        (a)

                        0,88 EUR po toni po danu za ekstra djevičansko maslinovo ulje;

                        (b)

                        0,88 EUR po toni po danu za djevičansko maslinovo ulje;

                        (c)

                        0,88 EUR po toni po danu za maslinovo ulje lampante.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. siječnja 2020.

                  Za Komisiju,

                  u ime predsjednice,

               María Ángeles BENÍTEZ SALAS

                  Vršiteljica dužnosti glavnog direktora

                  Glavna uprava za poljoprivredu i ruralnirazvoj

            (1)  SL L 346, 20.12.2013., str. 12.

            (2)  SL L 347, 20.12.2013., str. 671.

            (3)  Provedbena uredba Komisije (EU) 2019/1882 od 8. studenoga 2019. (SL L 290, 11.11.2019., str. 12.).


title: Provedbena Uredba Komisije (EU) 2020/125 оd 29. siječnja 2020. o izmjeni Provedbene uredbe (EU) br. 945/2014 o utvrđivanju provedbenih tehničkih standarda u pogledu relevantnih indeksa diversificiranih na odgovarajući način u skladu s Uredbom (EU) br. 575/2013 Europskog parlamenta i Vijeća (Tekst značajan za EGP)

text:
                  30.1.2020

                  HR

                  Službeni list Europske unije

                  L 24/1

         PROVEDBENA UREDBA KOMISIJE (EU) 2020/125
         оd 29. siječnja 2020.
         o izmjeni Provedbene uredbe (EU) br. 945/2014 o utvrđivanju provedbenih tehničkih standarda u pogledu relevantnih indeksa diversificiranih na odgovarajući način u skladu s Uredbom (EU) br. 575/2013 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno njezin članak 344. stavak 1. treći podstavak,
         budući da:

                     (1)

                     Kako bi se osiguralo da dionički indeksi iz Priloga Provedbenoj uredbi Komisije (EU) br. 945/2014 (2) i dalje ispunjuju uvjete na temelju kojih se njihovi specifični rizici mogu zanemariti, relevantni indeksi ponovno su procijenjeni s obzirom na najnovije dostupne podatke, koji se odnose na 2018. S obzirom na tu ponovnu procjenu potrebno je ažurirati popis relevantnih indeksa diversificiranih na odgovarajući način.

                     (2)

                     Ova se Uredba temelji na nacrtu provedbenih tehničkih standarda koji je Komisiji dostavilo Europsko nadzorno tijelo za bankarstvo.

                     (3)

                     Potrebne izmjene Provedbene uredbe (EU) br. 945/2014 nisu rezultat značajnih promjena primijenjene metodologije procjene. Europsko nadzorno tijelo za bankarstvo nije provelo ni otvoreno javno savjetovanje ni analizu troškova i koristi jer bi takvo savjetovanje ili analiza bili nerazmjerni u odnosu na područje primjene i učinak predmetnog nacrta provedbenih tehničkih standarda.

                     (4)

                     Provedbenu uredbu (EU) br. 945/2014 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog Provedbenoj uredbi (EU) br. 945/2014 zamjenjuje se tekstom iz Priloga ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 176, 27.6.2013., str. 1.

            (2)  Provedbena uredba Komisije (EU) br. 945/2014 оd 4. rujna 2014. o utvrđivanju provedbenih tehničkih standarda u pogledu relevantnih indeksa diversificiranih na odgovarajući način u skladu s Uredbom (EU) br. 575/2013 Europskog parlamenta i Vijeća (SL L 265, 5.9.2014., str. 3.).

            PRILOG

                     „PRILOG

                        Dionički indeksi koji ispunjuju zahtjeve iz članka 344. Uredbe (EU) br. 575/2013

                                    Indeks

                                    Država/Područje

                                 1. STOXX Asia/Pacific 600

                                 Azija/Pacifik

                                 2. ASX100

                                 Australija

                                 3. ASX200

                                 Australija

                                 4. S&P All Ords

                                 Australija

                                 5. ATX

                                 Austrija

                                 6. ATX Prime

                                 Austrija

                                 7. BEL20

                                 Belgija

                                 8. SaoPaulo – Bovespa

                                 Brazil

                                 9. TSX60

                                 Kanada

                                 10. CETOP20 Index

                                 Središnja Europa

                                 11. CSI 100 Index

                                 Kina

                                 12. CSI 300 Index

                                 Kina

                                 13. FTSE China A50 Index

                                 Kina

                                 14. Hang Seng Mainland 100 China

                                 Kina

                                 15. PX Global Prague

                                 Češka

                                 16. OMX Copenhagen 20 CAP

                                 Danska

                                 17. OMX Copenhagen 25

                                 Danska

                                 18. OMX Copenhagen Benchmark

                                 Danska

                                 19. FTSE RAFI Developed 1000

                                 Razvijena tržišta

                                 20. CECE Composite Index EUR

                                 Istočna Europa

                                 21. FTSE RAFI Emerging Markets

                                 Tržišta u nastajanju

                                 22. MSCI Emerging Markets 50

                                 Tržišta u nastajanju

                                 23. Bloomberg European 500

                                 Europa

                                 24. DJ Euro STOXX 50

                                 Europa

                                 25. FTSE Euro 100

                                 Europa

                                 26. FTSE Eurofirst 100

                                 Europa

                                 27. FTSE Eurofirst 300

                                 Europa

                                 28. FTSE Eurofirst 80

                                 Europa

                                 29. FTSE EuroMid

                                 Europa

                                 30. FTSE Eurotop 100

                                 Europa

                                 31. MSCI Euro

                                 Europa

                                 32. MSCI Europe

                                 Europa

                                 33. MSCI Pan-Euro

                                 Europa

                                 34. NTX New Europe Blue Chip

                                 Europa

                                 35. S&P Euro

                                 Europa

                                 36. S&P Europe 350

                                 Europa

                                 37. STOXX All Europe 100

                                 Europa

                                 38. STOXX All Europe 800

                                 Europa

                                 39. STOXX Europe 50

                                 Europa

                                 40. STOXX Europe 600

                                 Europa

                                 41. STOXX Europe 600 Equal Weight

                                 Europa

                                 42. STOXX Europe Enlarged TMI

                                 Europa

                                 43. STOXX Europe Lrg 200

                                 Europa

                                 44. STOXX Europe Mid 200

                                 Europa

                                 45. STOXX Europe Small 200

                                 Europa

                                 46. STOXX Select Dividend 30

                                 Europa

                                 47. OMXH25

                                 Finska

                                 48. CAC40

                                 Francuska

                                 49. SBF 120

                                 Francuska

                                 50. DAX

                                 Njemačka

                                 51. HDAX

                                 Njemačka

                                 52. MDAX

                                 Njemačka

                                 53. SDAX

                                 Njemačka

                                 54. FTSE RAFI All World

                                 Svijet

                                 55. MSCI World Index

                                 Svijet

                                 56. Athens General

                                 Grčka

                                 57. FT ASE Large Cap

                                 Grčka

                                 58. Hang Seng

                                 Hong Kong

                                 59. Hang Seng China Enterprises

                                 Hong Kong

                                 60. NIFTY 50

                                 Indija

                                 61. ISEQ 20

                                 Irska

                                 62. FTSE MIB

                                 Italija

                                 63. Nikkei225

                                 Japan

                                 64. Nikkei300

                                 Japan

                                 65. TOPIX 400

                                 Japan

                                 66. TOPIX Core 30

                                 Japan

                                 67. S&P Latin America 40

                                 Latinska Amerika

                                 68. FTSE Bursa Malaysia KLCI

                                 Malezija

                                 69. FTSE Bursa Malaysia Top100

                                 Malezija

                                 70. MSE Share Index

                                 Malta

                                 71. INMEX Index

                                 Meksiko

                                 72. IPC Index

                                 Meksiko

                                 73. AMX

                                 Nizozemska

                                 74. AEX

                                 Nizozemska

                                 75. NZSE50

                                 Novi Zeland

                                 76. OBX

                                 Norveška

                                 77. OBXP

                                 Norveška

                                 78. mWIG40

                                 Poljska

                                 79. WIG20

                                 Poljska

                                 80. MOEX

                                 Rusija

                                 81. MSCI Russia Index

                                 Rusija

                                 82. MSCI Singapore Free Index

                                 Singapur

                                 83. Straits Times Index

                                 Singapur

                                 84. FTSE JSE Top 40

                                 Južna Afrika

                                 85. IBEX35

                                 Španjolska

                                 86. OMX Stockholm 30

                                 Švedska

                                 87. SMI

                                 Švicarska

                                 88. SMI MID

                                 Švicarska

                                 89. FTSE NASDAQ Dubai 20

                                 UAE

                                 90. FTSE 100

                                 UK

                                 91. FTSE AIM 100

                                 UK

                                 92. FTSE AIM UK 50

                                 UK

                                 93. FTSE Fledgling

                                 UK

                                 94. FTSE mid-250

                                 UK

                                 95. FTSE Small Cap

                                 UK

                                 96. Dow Jones Ind. Av.

                                 SAD

                                 97. NASDAQ 100

                                 SAD

                                 98. S&P 500

                                 SAD

               ”


title: Provedbena Uredba Komisije (EU) 2020/133 оd 30. siječnja 2020. o odstupanju od Provedbene uredbe Komisije (EU) 2016/1150 o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina

text:
                  31.1.2020

                  HR

                  Službeni list Europske unije

                  L 27/24

         PROVEDBENA UREDBA KOMISIJE (EU) 2020/133
         оd 30. siječnja 2020.
         o odstupanju od Provedbene uredbe Komisije (EU) 2016/1150 o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 54. točku (a),
         budući da:

                     (1)

                     Svjetska trgovinska organizacija (WTO) donijela je 2. listopada 2019. arbitražnu odluku u predmetu Europske zajednice i određene države članice – mjere koje utječu na trgovinu velikim putničkim zrakoplovima, WT/DS316/ARB. Tom arbitražnom odlukom Sjedinjenim Američkim Državama (SAD) daje se pravo da zatraže odobrenje za uvođenje protumjera u vrijednosti od najviše 7,5 milijardi američkih dolara godišnje kao odgovor na subvencije Unije poduzetniku Airbus. SAD je 18. listopada 2019. uveo uvoznu carinu ad valorem u iznosu od 25 % na, među ostalim, mirna vina koja Njemačka, Španjolska, Francuska i Ujedinjena Kraljevina izvoze u SAD. Ta izvanredna, nepravedna i nepredvidljiva situacija ima ozbiljan i štetan učinak na trgovinu svim vinima Unije na svjetskom tržištu. SAD je osim toga zaprijetio da će kao odgovor na francuski porez na digitalne usluge (koji se odnosi na poduzeća iz skupine GAFA – Google, Apple, Facebook, Amazon) uvesti uvozne carine ad valorem u iznosu od 100 % za francuska pjenušava vina.

                     (2)

                     Uvozne carine koje je uveo SAD izravno i snažno utječu na trgovinu vinima Unije na tržištu SAD-a, koje je po vrijednosti i obujmu izvoza najveće izvozno tržište Unije za poljoprivredne proizvode, a posebno za vino. Unija je u SAD 2018. izvezla ukupno 6,5 milijuna hektolitara vina, što odgovara iznosu od 4 milijarde EUR. Izvoz vina iz Unije u SAD obično predstavlja od 30 % do 40 % ukupne vrijednosti izvoza vina iz Unije.

                     (3)

                     Povećanje uvoznih carina koje je uveo SAD štetno utječe na sva vina Unije, a ne samo na mirna vina podrijetlom iz četiriju država članica na koja se povećane uvozne carine primjenjuju. Ono negativno utječe na ugled i trgovinu svih vina iz Unije koja su prisutna na tržištu SAD-a. Ugled vina ne određuje samo njegova kvaliteta nego i njegova cijena te percepcija omjera cijene i kvalitete. To se posebno odnosi na vina nižeg do srednjeg cjenovnog ranga, na čiju prodaju, u apsolutnom smislu, uvozna carina od 25 % utječe više nego na prodaju skupljih vina, koja kupuju poznavatelji, koje veća cijena ne odvraća od kupnje. Na tržištu SAD-a vina iz Unije natječu se s vinima podrijetlom iz drugih dijelova svijeta, kao što su Južna Amerika, Australija ili Južna Afrika. S obzirom na tako jaku i oštru konkurenciju, percepcija ukupne razine cijena ima značajnu ulogu. Svijest potrošača o tome da se na cijenu vina iz nekih država članica Unije primjenjuje veća uvozna carina negativno će utjecati na opću percepciju razine cijena vina iz Unije, pa će se potražnja preusmjeriti na proizvode drugog podrijetla. S obzirom na utvrđene tržišne uvjete koji iz toga proizlaze i smanjenje ukupnih prihoda proizvođača opravdano je radi suzbijanja učinaka uvoznih carina uvesti hitne mjere kojima bi se obuhvatila sva vina podrijetlom iz svih država članica, a ne samo iz onih na koje su uvozne carine izravno usmjerene.

                     (4)

                     Iz perspektive stabilnosti tržišta, režim uvoznih carina koji je uveo SAD nije izdvojena nacionalna mjera čiji su učinci ograničeni na trgovinu s SAD-om. Svjetsko tržište vina globalno je tržište na kojem pojedinačne mjere važnih gospodarskih aktera, kao što je SAD, imaju dalekosežne posljedice na međunarodnu trgovinu vinom u cijelosti. Sve negativne promjene uvjeta na bitnom odredišnom tržištu za vina iz Unije, kao što je SAD, neizbježno pogađaju i ostala tržišta s obzirom na to da proizvode koji se ne mogu prodati u SAD-u jer su postali preskupi treba preusmjeriti na neko drugo tržište. Zbog toga će potrošači na tim drugim tržištima, koji su dobro upoznati s tržišnim uvjetima, vršiti dodatan pritisak na cijene, a konkurencija će biti mnogo oštrija nego što je to uobičajeno. Stoga bi trenutačne uvozne carine koje je uveo SAD vjerojatno uzrokovale stagnaciju izvoza vina iz Unije na cijelom svjetskom tržištu. Izvješća iz sektora vina pokazala su da je velik broj narudžbi francuskih vina za tržište SAD-a već otkazan.

                     (5)

                     Uvjeti trgovanja vinom Unije pogoršavali su se tijekom cijele 2019., a zalihe vina na najvišoj su razini od 2009. Tomu je tako prvenstveno zbog kombinacije rekordne berbe 2018. i smanjene potrošnje vina u Uniji. Ako se vina na koja se primjenjuju uvozne carine koje je uveo SAD ne uspiju prodati na izvoznim tržištima izvan Unije, to će samo povećati hitnost i ozbiljnost stanja na tržištu Unije. Nadalje, hitnost situacije još je veća ako se uzme u obzir trenutak u kojem su se uvozne carine počele primjenjivati. Te se carine primjenjuju od 18. listopada 2019., što je točno na sredini razdoblja berbe i proizvodnje vina za 2019. i neposredno prije blagdana na kraju godine, a riječ je o dvama najvažnijim prodajnim razdobljima u godini za sektor vina Unije. Stoga je potrebno poduzeti hitne mjere kako bi se taj problem riješio.

                     (6)

                     Od mjera potpore u sektoru vina iz članka 43. Uredbe (EU) br. 1308/2013 samo je mjera promidžbe iz članka 45. stavka 1. točke (b) te uredbe izravno usmjerena na promidžbu vinâ iz Unije u trećim zemljama radi poboljšanja njihove konkurentnosti. Ta se mjera promidžbe tijekom godina pokazala iznimno učinkovitom za osvajanje i konsolidaciju tržišta u trećim zemljama. Pokazala se kao najučinkovitije sredstvo potpore vinima Unije na tržištima trećih zemalja jer se njezinom primjenom povećao ugled tih vina i podigla razina svijesti o njihovoj kvaliteti. Međunarodno tržište vinom globalno je tržište i sve operacije promidžbe vina Unije na tržištima trećih zemalja u korist su svih vina iz Unije. Takve mjere otvaraju mogućnosti za one koji će naknadno ući na predmetno tržište s drugim vinima iz Unije. Pojedinačna mjera promidžbe ima „multiplikacijski učinak” na prodaju jer se odnosi na brojne vrste vina ili cijele vinarske regije, a ne samo jednu marku ili vrstu. Stoga je važno nastaviti, pokretati i intenzivirati aktivnosti promidžbe na svim tržištima kako bi se pronašla tržišta za vina koja se neće prodati na tržištu SAD-a, očuvao ugled vinâ Unije na tim drugim tržištima te smanjio pritisak na cijene.

                     (7)

                     Stoga je, kako bi se u trenutačnim izvanrednim okolnostima na izvoznim tržištima u cijelom svijetu, koje su nastale zbog režima uvoznih carina koji je uveo SAD, pomoglo gospodarskim subjektima da odgovore na tu nepredvidivu i nestabilnu situaciju, primjereno omogućiti dodatnu fleksibilnost u provedbi mjere promidžbe iz članka 45. stavka 1. točke (b) Uredbe (EU) br. 1308/2013 odstupanjem od određenih odredbi utvrđenih u Provedbenoj uredbi Komisije (EU) 2016/1150 (2).

                     (8)

                     Člankom 2. stavkom 1. Provedbene uredbe (EU) 2016/1150 propisuje se da se izmjene primjenjivih programa potpore iz članka 41. stavka 5. Uredbe (EU) br. 1308/2013 ne podnose više od dvaput u financijskoj godini. Kako bi se državama članicama omogućilo da brzo prilagode svoje nacionalne programe potpore i osiguraju pravnu sigurnost za provedbu tih izmjena, primjereno je omogućiti da se takve izmjene podnose više od dvaput u financijskoj godini. Države članice trebale bi moći brzo reagirati na navedene izvanredne okolnosti i podnijeti izmjene mjera promidžbe čim procijene da je to potrebno. Takva bi fleksibilnost omogućila državama članicama da optimiziraju mjere koje su već na snazi, povećaju broj poziva na podnošenje prijava i češće provode prilagodbe uzimajući u obzir stanje na tržištu. Nadalje, time bi se državama članicama koje mjeru promidžbe nisu uključile u svoj nacionalni program potpore omogućilo da to učine odmah nakon stupanja na snagu ove Uredbe, odnosno da ne čekaju sljedeći rok za podnošenje izmjena. Povećanjem fleksibilnosti u provedbi mjere promidžbe gospodarskim bi se subjektima, uključujući nove sudionike na tržištu, pružilo više mogućnosti da podnesu zahtjeve za potporu za promidžbu. Cilj je pružiti pomoć sektoru vina i osigurati fleksibilnost koja je potrebna kako bi se pronašla nova prodajna mjesta na međunarodnim tržištima izvan SAD-a.

                     (9)

                     Stoga je potrebno odstupiti od članka 2. stavka 1. Provedbene uredbe (EU) 2016/1150.

                     (10)

                     Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Obuhvaćene kategorije proizvoda
            Ova se Uredba primjenjuje na promidžbu vina u smislu točaka od (1) do (9) te točaka (15) i (16) dijela II. Priloga VII. Uredbi (EU) br. 1308/2013.

            Članak 2.
            Izmjene programâ potpore
            Odstupajući od članka 2. stavka 1. Provedbene uredbe (EU) 2016/1150, države članice mogu, kad god je to potrebno tijekom određene financijske godine, unositi izmjene u svoje nacionalne programe potpore u sektoru vina u vezi s mjerom promidžbe iz članka 45. stavka 1. točke (b) Uredbe (EU) br. 1308/2013.

            Članak 3.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 671.

            (2)  Provedbena uredba Komisije (EU) 2016/1150 od 15. travnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća u pogledu nacionalnih programa potpore u sektoru vina (SL L 190, 15.7.2016., str. 23.).


title: Provedbena uredba Komisije (EU) 2020/131 оd 29. siječnja 2020. o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja

text:
                  31.1.2020

                  HR

                  Službeni list Europske unije

                  L 27/18

         PROVEDBENA UREDBA KOMISIJE (EU) 2020/131
         оd 29. siječnja 2020.
         o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 183. točku (b),
         uzimajući u obzir Uredbu (EU) br. 510/2014 Europskog parlamenta i Vijeća od 16. travnja 2014. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda i stavljanju izvan snage uredaba Vijeća (EZ) br. 1216/2009 i (EZ) br. 614/2009 (2), a posebno njezin članak 5. stavak 6. točku (a),
         budući da:

                     (1)

                     Uredbom Komisije (EZ) br. 1484/95 (3) utvrđena su detaljna pravila za provedbu sustava dodatnih uvoznih carina i određene su reprezentativne cijene u sektorima mesa peradi i jaja i za albumin iz jaja.

                     (2)

                     Iz redovitog praćenja podataka na temelju kojih se određuju reprezentativne cijene za proizvode od mesa peradi i jaja i za albumin iz jaja proizlazi da je reprezentativne uvozne cijene za određene proizvode potrebno izmijeniti, uzimajući u obzir razlike u cijeni ovisno o podrijetlu.

                     (3)

                     Uredbu (EZ) br. 1484/95 stoga bi trebalo na odgovarajući način izmijeniti.

                     (4)

                     Budući da je potrebno osigurati što skoriju primjenu ove mjere nakon što ažurirani podaci postanu dostupni, ova Uredba treba stupiti na snagu na dan objave,

               DONIJELA JE OVU UREDBU:

            Članak 1.
            Prilog I. Uredbi (EZ) br. 1484/95 zamjenjuje se tekstom iz Priloga ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. siječnja 2020.

                  Za Komisiju,

                  u ime predsjednice,

               María Ángeles BENÍTEZ SALAS

                  Vršiteljica dužnosti glavnog direktora

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  SL L 150, 20.5.2014., str. 1.

            (3)  Uredba Komisije (EZ) br. 1484/95 od 28. lipnja 1995. o utvrđivanju detaljnih pravila za provedbu sustava dodatnih uvoznih carina i određivanju reprezentativnih cijena u sektorima mesa peradi i jaja i za albumin iz jaja te stavljanju izvan snage Uredbe br. 163/67/EEZ (SL L 145, 29.6.1995., str. 47.).

            PRILOG

                  „PRILOG I.

                              Oznaka KN

                              Opis robe

                              Reprezentativna cijena
                              (EUR/100 kg)

                              Jamstvo iz članka 3.
                              (EUR/100 kg)

                              Podrijetlo  (1)

                              0207 12 90

                              Trupovi peradi vrste Gallus domesticus pod nazivom „65 % piletina”, zamrznuti

                              132,6

                              0

                              AR

                              0207 14 10

                              Rezani dijelovi peradi vrste Gallus domesticus bez kostiju, zamrznuti

                              236,1
                              183,8
                              259,0
                              213,7

                              19
                              38
                              12
                              26

                              AR
                              BR
                              CL
                              TH

                              1602 32 11

                              Pripravci nekuhane peradi vrste Gallus domesticus

                              256,6

                              9

                              BR

               (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.).”